《塞下曲二首 其二》
宋代·刘才邵

燕支山头秋叶脱，白龙堆下沙如雪。胶筋漆力胡马肥，骠骑提兵辞玉阙。

万甲光寒若流水，杀气高随鼓声起。雕弓一发落欃枪，连天氛祲清如洗。

金节牙旗入汉关，捷书晓奏天开颜。玉麟喷香满瑶殿，黄麾仗里排千官。

小臣拜舞彤庭下，一寸丹心愿摅写。安边上策古岂无，戒在穷兵事戎马。

但敷文德怀百蛮，边尘不动弓刀闲。汉人耕种胡人猎，陛下圣寿齐南山。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。